
Parlamentul  României

Camera  Deputaţilor

Comisia pentru industrii si servicii

Bucureşti, 08.09.2010









                    Nr.23/206/2010

AVIZ

asupra proiectului de Lege pentru aprobarea Ordonanţei de urgenţă a Guvernului nr.41/2010 privind unele măsuri pentru întărirea disciplinei în construcţii



În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru administraţie publică, amenajarea teritoriului şi echilibru ecologic cu proiectul de Lege pentru aprobarea Ordonanţei de urgenţă a Guvernului nr.41/2010 privind unele măsuri pentru întărirea disciplinei în construcţii, transmis cu adresa nr. P.L.x 387din 28 iunie 2010, înregistrată sub nr.23/206 din 1 iulie 2010.


Examinarea proiectului de lege a avut loc în şedinţa comisiei din data de 7 septembrie 2010. La dezbaterile asupra proiectului de lege au participat dl. secretar de stat Ioan Andreica din Ministerul Dezvoltării Regionale şi Turismului, dna Irina Alexe – şef departament în Ministerul Administraţiei şi Internelor şi dl.Omer Adnan – director în I.S.C.



În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege, cu următoarele observaţii pe care să le aibă în vedere comisia sesizată în fond:


- deşi în preambul se menţionează că reglementarea are în vedere afectarea „zonelor cu potenţial turistic, staţiunile turistice, rezervaţiile naturale şi altele asemenea”, proiectul are în vedere numai construcţiile realizate nelegal din localităţile aflate pe litoralul Mării Negre, inclusiv staţiuni turistice;


- prevederile derogatorii au ca efect scoaterea faptelor respective din sfera ilicitului contravenţional, ceea ce, aceeaşi faptă, săvârşită în alte zone ale ţării are ca efect aplicarea atât a sancţiunii amenzii contravenţionale, cât şi sancţiunea desfiinţării construcţiei;

- prin derogarea de la art.31 din Legea nr.50/1991, care prevede un termen de prescripţie de 2 ani, actualul proiect ar trebui să aibă în vedere un termen de prescripţie eventual mai mare;

- proiectul de lege nu este clar în ceea ce priveşte aplicarea sancţiunii desfiinţării construcţiei în cazul în care sunt încălcate prevederile autorizaţiei de construcţiei, de exemplu, nivelul de înălţime al construcţiei;

- trimiterea generică la „autorităţile de ordine publică” este insuficientă, fiind necesară indicarea expresă a autorităţilor avute în vedere.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(1) şi (3) din Constituţia României, republicată, Camera Deputaţilor este Cameră decizională.

Preşedinte,

Iulian Iancu
Consilier parlamentar, 

Silvia Vlăsceanu

